Robbanást hallottak Nagymaroson és a környező településeken | Hídlap
Robbanást hallottak Nagymaroson és a környező településeken
Robbanásra, vagy arra hasonlító hangot észleltek november 25-én délelőtt Nagymaroson, illetve a környező településeken. A Pest Megyei Katasztrófavédelmi Igazgatóság is megerősítette az információt, ugyanakkor az is kiderült, hogy nem katasztrófa, hanem tervezett robbantás történt.
Csámpai Attila tűzoltó százados, megyei szóvivő megkeresésünkre elmondta, hogy a műveletirányítás a lakossági bejelentés nyomán helyszínre riasztotta a helyi önkéntes és a váci hivatásos tűzoltókat. A tűzoltók nagy területen átvizsgálták az érintett részt, azonban robbanásra, vagy arra utaló körülményt nem találtak.
Közben a műveletirányítás felvette a kapcsolatot az áramszolgáltatóval, illetve a gázszolgáltatóval is. Hozzájuk nem érkezett bejelentés, a hálózatban nem észleltek kiesést. Újabb lakossági bejelentés időközben nem érkezett, így pillanatra úgy tűnt talány marad a hang.
A Nagymarosiak nevű Facebook csoportban is megindult a találgatás, hogy mi történhetett. Nagyhencről, Verőcéről is jelezték, hogy az ablakok, de az egész épület megremegett. Időközben utánanéztünk annak, hogy a földrengésmérő állomások rögzítettek-e valamit, de ott sem találtunk katasztrófára utaló nyomokat.
Aztán végül megoldották a feladványt: a hangok forrása a Duna túloldalán található Dunabogdány kőbányájában keresendők, ahol tervezett robbantást hajtottak végre. Ennek a hangját lehetett több kilométerre elhallani, illetve ezt vélték a lakosok robbanásnak.
(Borítókép illusztráció: britannica.com)